JAM | Evangelism | Die Skaapkraal - boodskap en illustrasie - Just Africa Mission
In Johannes 10:1-16 gebruik Jesus die vergelyking van 'n herder en skape, Hy is die Herder en ons die skape. Die skaapkraal verwys na die koninkryk van God en die skape wat buite die kraal is vergelyk ons met diegene wat nog nie gered is en in die koninkryk van God ingegaan het nie.
In die illustrasie sien ons die verlore skape in die verte wat buite die skaapkraal is en ons lees ook hiervan in Jesaja 53:6 "Ons almal het gedwaal soos skape, ons het elkeen sy eie pad geloop; maar die HERE het die ongeregtigheid van ons almal op Hom laat neerkom."
Diewe en rowers
In die vers sê Jesus dat daar sommige skape is wat in die skaapkraal probeer inkom deur oor die muur te klim in plaas daarvan om deur die deur in te gaan. Hulle word diewe en rowers genoem. Dit kan verwys na mense wat in God se koninkryk wil inkom op ander maniere as deur die Enigste Weg.
'n Paar voorbeelde van hoe mense oor die muur probeer klim is:
- Om 'n goeie lewe te leef
- Goeie dade
- Aktief by hul kerk betrokke
- Lewe 'n goeie morele lewe
- Woon Christelike byeenkomste by
- Lees hul Bybel
- Deur 'goeie' of 'geestelike' vriende te kry
- Om op te hou met seker sonde
- Om soos 'n Christen te praat
Dit is goed om hierdie dinge te doen MAAR dit kan jou nie red nie. Jy kan nie in die koninkryk van God ingaan deur hierdie dinge te doen nie. 'n Mens kry nie punte deur jou lewe waarmee jy hopelik in die hemel sal kan in kom eendag as jy genoeg het nie.
Dit is so dat ons behoort goeie werke te doen, maar dit is nadat ons weergebore is in die koninkryk van God in. Goeie werke is 'n uitvloeisel van redding, dit bewerkstellig nie redding vir 'n persoon nie.
Jesus is die Deur na die skaapkraal. Daar is slegs een manier om in te kom en dit is deur Jesus. God het die wêreld so lief gehad dat Hy Sy enigste Seun gestuur het om vir die sonde van die wêreld te kom sterf (Joh. 3:16). Hy het die prys vir ons betaal deur aan die kruis te sterf en daarom kan ons gered word deur Sy bloed wat gestort was.
Om in die skaapkraal in te gaan moet jy Jesus Christus aanvaar as jou Heer en Redder deur die belydenis van jou sonde.
Die skape wat op die manier in die skaapkraal in gegaan het het die merk van Jesus se bloed op hulle harte. Hulle sonde is vergewe en hulle is nuut gemaak. 2 Kor. 5:17 "Daarom, as iemand in Christus is, is hy 'n nuwe skepsel; die ou dinge het verbygegaan, kyk, dit het alles nuut geword."
Kan jy seker wees dat jy gered is en dat as jy sou doodgaan jy hemel toe sal gaan? Kom ons kyk wat die Bybel hieroor sê: "Dit het ek geskrywe aan julle wat glo in die Naam van die Seun van God, sodat julle kan weet dat julle die ewige lewe het en kan glo in die Naam van die Seun van God." 1 Joh. 5:13.
Sê hierdie vers dat ons kan hoop/ duim vashou dat ons die ewige lewe het? Nee! Dit is duidelik dat ons seker kan wees dat ons die ewige lewe het.
Het jy hierdie sekerheid van saligheid? Is jy 'n skaap wat besig is om oor die muur te probeer klim om in die koninkryk van God in te kom of het jy deur die Deur ingegaan? Of is jy dalk een van daai skape wat daar vêr weg is? God roep jou na Hom toe vandag want dit is nie Sy wil dat sommige moet vergaan nie, maar dat almal tot bekering moet kom. 2 Petrus 3:9 "Die Here vertraag nie die belofte soos sommige dit vertraging ag nie, maar Hy is lankmoedig oor ons en wil nie hê dat sommige moet vergaan nie, maar dat almal tot bekering moet kom."